title: Odluka Vijeća 2008/633/PUP od 23. lipnja 2008. o pristupu određenih tijela država članica i Europola viznom informacijskom sustavu (VIS) za traženje podataka u svrhu sprečavanja, otkrivanja i istraga terorističkih kaznenih djela i ostalih teških kaznenih djela

text:
               19/Sv. 008

               HR

               Službeni list Europske unije

               180

         32008D0633

               L 218/129

               SLUŽBENI LIST EUROPSKE UNIJE

               23.06.2008.

      ODLUKA VIJEĆA 2008/633/PUP
   od 23. lipnja 2008.
   o pristupu određenih tijela država članica i Europola viznom informacijskom sustavu (VIS) za traženje podataka u svrhu sprečavanja, otkrivanja i istraga terorističkih kaznenih djela i ostalih teških kaznenih djela
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 30. stavak 1. točku (b) i članak 34. stavak 2. točku (c),
   uzimajući u obzir prijedlog Komisije,
   uzimajući u obzir mišljenje Europskog parlamenta,
   budući da:

               (1)

               Odlukom 2004/512/EZ od 8. lipnja 2004. o uspostavljanju viznog informacijskog sustava (VIS) (1), uspostavljen je VIS kao sustav za razmjenu viznih podataka između država članica. Uspostavljanje VIS-a je jedna od ključnih inicijativa u okviru politika Europske unije čiji je cilj uspostavljanje područja slobode, sigurnosti i pravde. Svrha VIS-a bi trebala biti poboljšanje provedbe zajedničke vizne politike i on bi također, u jasno definiranim i nadziranim okolnostima, trebao doprinositi unutarnjoj sigurnosti i suzbijanju terorizma.

               (2)

               Na sjednici održanoj 7. ožujka 2005. Vijeće je donijelo zaključke u kojima se navodi da, „kako bi se u potpunosti postigao cilj poboljšanja unutarnje sigurnosti i borbe protiv terorizma” tijelima država članica odgovornim za unutarnju sigurnost treba zajamčiti pristup VIS-u „u okviru njihovih poslova povezanih sa sprečavanjem, otkrivanjem i istragom kaznenih djela, uključujući teroristička djela i prijetnje”, „što podliježe strogom poštivanju pravila o zaštiti osobnih podataka”.

               (3)

               Bitno je da odgovarajuće službe u borbi protiv terorizma i drugih teških kaznenih djela imaju najpotpunije i najnovije informacije u svojem odgovarajućem djelokrugu rada. Za izvršavanje njihovih zadaća, nadležnim nacionalnim službama država članica potrebne su informacije. Informacije koje sadrži VIS mogu biti potrebne radi sprečavanja suzbijanja terorizma i teških kaznenih djela, te bi, stoga, pod uvjetima navedenim u ovoj Odluci, trebale biti na raspolaganju određenim tijelima.

               (4)

               Osim toga, Europsko vijeće je izjavilo da Europol ima ključnu ulogu u vezi sa suradnjom između tijela država članica u području istrage prekograničnog kriminala, podupirući sprečavanje, analiziranje i istragu kriminala u cijeloj Uniji. Shodno tome, Europol bi također trebao imati pristup podacima VIS-a u okviru svojih zadaća i u skladu s Konvencijom od 26. srpnja 1995. o uspostavi Europskog policijskog ureda (2).

               (5)

               Ovom se Odlukom dopunjuje Uredba (EZ) br. 767/2008 Europskog parlamenta i Vijeća od 9. srpnja 2008. o viznom informacijskom sustavu (VIS) i razmjeni podataka među državama članicama o vizama za kratkotrajni boravak (Uredba o VIS-u) (3), utoliko što ona predviđa pravni temelj, u skladu s glavom VI. Ugovora o Europskoj uniji, za ovlašteni pristup određenih tijela i Europola VIS-u.

               (6)

               Treba odrediti nadležna tijela država članica kao i središnje pristupne točke putem kojih se ostvaruje pristup te voditi popis operativnih jedinica unutar određenih tijela koje su ovlaštene pristupiti VIS-u za posebne namjene sprečavanja, otkrivanja i istrage terorističkih kaznenih djela i drugih teških kaznenih djela iz Okvirne odluke Vijeća 2002/584/PUP od 13. lipnja 2002. o Europskom uhidbenom nalogu i postupcima predaje između država članica (4). Bitno je osigurati da se osoblje s pravom pristupa VIS-u ograniči na one osobe koje „imaju potrebu za podacima” i koje imaju odgovarajuća znanja o pravilima u vezi sa sigurnošću i zaštitom podataka.

               (7)

               Zahtjeve za pristup VIS-u operativne jedinice unutar određenih tijela bi trebale uložiti središnjim pristupnim točkama. Te središnje pristupne točke bi trebale obraditi zahtjeve za pristup VIS-u nakon provjere jesu li ispunjeni svi uvjeti za pristup. U izuzetno hitnom slučaju, središnje pristupne točke bi trebale obraditi zahtjev za pristup odmah, a provjeru obaviti kasnije.

               (8)

               Radi zaštite osobnih podataka, a posebno kako bi se isključio rutinski pristup, obradu podataka VIS-a bi trebalo obavljati za svaki pojedinačni slučaj. Takav specifičan slučaj postoji posebno kada je pristup podacima povezan s određenim događajem ili s opasnošću u vezi s teškim kaznenim djelom ili s određenom osobom (osobama) za koju (koje) postoji utemeljena sumnja da će počiniti ili je (su) već počinila (počinile) teroristička kaznena djela ili druga teška kaznena djela, ili da je (su) ta (te) osoba (osobe) povezana (povezane) s takvom osobom (osobama). Dakle, određena tijela i Europol bi trebali pretraživati podatke sadržane u VIS-u samo kada postoje opravdani razlozi za vjerovanje da će se takvim pretraživanjem doći do informacija koje će im bitno pomoći u sprečavanju, otkrivanju i istrazi teških kaznenih djela.

               (9)

               Kada stupi na snagu predložena Okvirna odluka o zaštiti osobnih podataka koji se obrađuju u okviru policijske i pravosudne suradnje u kaznenim pitanjima, ona bi se trebala primjenjivati na osobne podatke koji se obrađuju u skladu s ovom Odlukom. Međutim, dok se pravila iz Okvirne odluke ne počnu primjenjivati i s ciljem njihove dopune, treba predvidjeti odgovarajuće odredbe kako bi se osigurala potrebna zaštita podataka. Svaka država članica bi u svom nacionalnom pravu trebala osigurati odgovarajuću razinu zaštite podataka koja je najmanje jednaka onoj koja proizlazi iz Konvencije Vijeća Europe od 28. siječnja 1981. o zaštiti osoba glede automatizirane obrade osobnih podataka i iz odgovarajuće sudske prakse u skladu s člankom 8. Konvencije o zaštiti ljudskih prava i temeljnih sloboda te za one države članice koje su ga ratificirale iz Dodatnog protokola toj Konvenciji od 8. studenoga 2001., pri čemu se bi se trebala uvažiti Preporuka br. R (87) 15 od 17. rujna 1987. Odbora ministara Vijeća Europe o upotrebi osobnih podataka u policijskom sektoru.

               (10)

               Učinkovito praćenje primjene ove Odluke bi trebalo ocjenjivati u redovitim vremenskim razmacima.

               (11)

               Budući da ciljeve ove Odluke, to jest oblikovanje obveza i uvjeta za pristup određenih tijela država članica i Europola podacima VIS-a, države članice ne mogu same zadovoljavajuće postići te se oni prema tome radi raspona i učinaka djelovanja mogu bolje postići na razini Europske unije, Vijeće može donijeti mjere u skladu s načelom supsidijarnosti iz članka 2. Ugovora o Europskoj uniji koje je definirano u članku 5. Ugovora o osnivanju Europske zajednice. U skladu s načelom proporcionalnosti, kako je navedeno u istom članku, ova Odluka ne prelazi ono što je potrebno za ostvarivanje tih ciljeva.

               (12)

               U skladu s člankom 47. Ugovora o Europskoj uniji, ova Odluka ne utječe na nadležnosti Europske zajednice, posebno one iz Uredbe (EZ) br. 767/2008 i Direktive 95/46/EZ Europskog parlamenta i Vijeća od 24. listopada 1995. o zaštiti pojedinaca u vezi s obradom osobnih podataka i o slobodnom protoku takvih podataka (5).

               (13)

               Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje u skladu s Odlukom Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (6). Ujedinjena Kraljevina stoga ne sudjeluje u njezinom donošenju i ona za nju nije obvezujuća, niti ju je dužna primjenjivati.

               (14)

               Ova Odluka predstavlja razvoj odredaba schengenske pravne stečevine u kojima Irska ne sudjeluje u skladu s Odlukom Vijeća 2002/192/EZ od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine (7). Irska stoga ne sudjeluje u njezinom donošenju i ona za nju nije obvezujuća, niti ju je dužna primjenjivati.

               (15)

               Međutim, u skladu s Okvirnom odlukom Vijeća 2006/960/PUP od 18. prosinca 2006. o pojednostavljenju razmjene informacija i obavještajnih podataka između tijela izvršavanja zakona u državama članicama Europske unije (8), nadležna tijela država članica čija određena tijela u skladu s ovom Odlukom imaju pristup VIS-u, mogu informacije sadržane u VIS-u dati Ujedinjenoj Kraljevini i Irskoj. Informacije iz nacionalnih viznih registara Ujedinjene Kraljevine i Irske mogu se dati tijelima nadležnim za izvršavanje zakona drugih država članica. Bilo koji oblik izravnog pristupa središnjih tijela Ujedinjene Kraljevine i Irske VIS-u, u sadašnjem stanju njihovog sudjelovanja u schengenskoj pravnoj stečevini, zahtijevao bi sklapanje sporazuma između Zajednice i tih država članica koji bi prema potrebi bio nadopunjen drugim pravilima kojima se utvrđuju uvjeti i postupci za takav pristup.

               (16)

               Što se tiče Islanda i Norveške, ova Odluka, s iznimkom članka 7., predstavlja razvoj odredaba schengenske pravne stečevine u smislu Sporazuma sklopljenog između Vijeća Europske unije i Republike Islanda i Kraljevine Norveške o pridruživanju ovih dviju država provedbi, primjeni i razvoju schengenske pravne stečevine (9), u okviru područja iz članka 1. točke B. Odluke Vijeća 1999/437/EZ (10) o određenim aranžmanima za primjenu tog Sporazuma.

               (17)

               Što se tiče Švicarske, ova Odluka, s iznimkom članka 7., predstavlja razvoj odredaba schengenske pravne stečevine u smislu Sporazuma kojeg su potpisali Europska unija, Europska zajednica i Švicarska Konfederacija o pridruživanju Švicarske Konfederacije provedbi, primjeni i razvoju schengenske pravne stečevine, u okviru područja iz članka 1. točke B. Odluke 1999/437/EZ tumačeno u vezi s člankom 4. stavkom 1. Odluke Vijeća 2004/849/EZ (11).

               (18)

               Ova Odluka, osim članka 6., predstavlja akt koji se temelji na schengenskoj pravnoj stečevini ili je s njom povezan na drugi način u smislu članka 3. stavka 2. Akta o pristupanju iz 2003., te članka 4. stavka 2. Akta o pristupanju iz 2005.

               (19)

               Ova Odluka poštuje temeljna prava i uvažava načela koja su izražena posebno u Povelji o temeljnim pravima Europske unije,

         ODLUČILO JE:
   Članak 1.
   Predmet i područje primjene
   Ovom se Odlukom utvrđuju uvjeti pod kojima određena tijela država članica i Europski policijski ured (Europol) mogu dobiti pristup podacima u Viznom informacijskom sustavu (VIS) u svrhu sprečavanja, otkrivanja i istrage terorističkih kaznenih djela i drugih teških kaznenih djela.
   Članak 2.
   Definicije
   1.   Za potrebe ove Odluke, primjenjuju se sljedeće definicije:

               (a)

               „Vizni informacijski sustav (VIS)” znači vizni informacijski sustav kako je uspostavljen Odlukom 2004/512/EZ;

               (b)

               „Europol” znači Europski policijski ured kako je uspostavljen Konvencijom od 26. srpnja 1995. o osnivanju Europskog policijskog ureda (Konvencija o Europolu);

               (c)

               „teroristička kaznena djela” znači kaznena djela prema nacionalnom pravu koja odgovaraju ili su jednaka kaznenim djelima iz članaka 1. do 4. Okvirne odluke Vijeća 2002/475/PUP od 13. lipnja 2002. o suzbijanju terorizma (12);

               (d)

               „teška kaznena djela” znači oblici kriminala koji odgovaraju ili su jednaki onima iz članka 2. stavka 2. Okvirne odluke 2002/584/PUP;

               (e)

               „određena tijela” znači tijela koja su odgovorna za sprečavanje, otkrivanje ili istragu terorističkih kaznenih djela ili drugih teških kaznenih djela i koja države članice određuju u skladu s člankom 3.

         2.   Također se primjenjuju definicije iz Uredbe (EZ) br. 767/2008.
   Članak 3.
   Određena tijela i središnje pristupne točke
   1.   Države članice određuju tijela iz članka 2. stavka 1. točke (e) koja su ovlaštena pristupiti podacima VIS-a u skladu s ovom Odlukom.
   2.   Svaka država članica vodi evidenciju o određenim tijelima. Do 2. prosinca 2008. svaka država članica u obliku izjave obavješćuje Komisiju i Glavno tajništvo Vijeća o svojim određenim tijelima i može u bilo koje doba zamijeniti tu svoju izjavu drugom izjavom.
   3.   Svaka država članica određuje središnju pristupnu točku (točke) putem koje (kojih) se vrši pristup. Države članice mogu odrediti više od jedne središnje pristupne točke što odražava njihovu organizacijsku i upravnu strukturu pri ispunjavanju ustavnih ili zakonskih zahtjeva. Do 2. prosinca 2008. svaka država članica u obliku izjave obavješćuje Komisiju i Glavno tajništvo Vijeća o svojoj središnjoj pristupnoj točki (točkama) i može u bilo koje doba zamijeniti tu svoju izjavu drugom izjavom.
   4.   Komisija izjave iz stavaka 2. i 3. objavljuje u Službenom listu Europske unije.
   5.   Na nacionalnoj razini, svaka država članica vodi evidenciju operativnih jedinica u okviru određenih tijela koje su ovlaštene za pristup VIS-u putem središnje pristupne točke (točaka).
   6.   U skladu s člankom 4., samo odgovarajuće ovlašteno osoblje operativnih jedinica i središnje pristupne točke (točaka) imaju ovlaštenje za pristup VIS-u.
   Članak 4.
   Postupak za pristupanje VIS-u
   1.   Kada su ispunjeni uvjeti iz članka 5., operativne jedinice iz članka 3. stavka 5. dostavljaju središnjim pristupnim točkama iz članka 3. stavka 3. obrazložen pisani ili elektronički zahtjev za pristup VIS-u. Po primitku zahtjeva za pristup, središnje pristupne točke provjeravaju jesu li ispunjeni uvjeti za pristupanje iz članka 5. Ako su svi uvjeti za pristup ispunjeni, odgovarajuće ovlašteno osoblje središnje pristupne točke obrađuje zahtjev. Podaci VIS-a kojima je pristupljeno, šalju se operativnim jedinicama iz članka 3. stavka 5. na takav način da se ne ugrozi sigurnost podataka.
   2.   U izuzetno hitnom slučaju, središnje pristupne točke mogu primiti pisani, elektronički ili usmeni zahtjev. U takvom slučaju, središnje pristupne točke obrađuju zahtjev odmah, a tek kasnije provjeravaju jesu li ispunjeni svi uvjeti iz članka 5., uključujući i provjeru radi li se uistinu o iznimno hitnom slučaju. Naknadna se provjera obavlja bez bespotrebne odgode nakon obrade zahtjeva.
   Članak 5.
   Uvjeti za pristupanje određenih tijela država članica podacima VIS-a
   1.   Određena tijela imaju pristup podacima VIS-a u okviru njihovih ovlasti i ako su ispunjeni sljedeći uvjeti:

               (a)

               pristup podacima mora biti potreban za sprečavanje, otkrivanje ili istragu terorističkih kaznenih djela ili drugih teških kaznenih djela;

               (b)

               pristup podacima mora biti potreban u određenom slučaju;

               (c)

               postoje opravdani razlozi zbog kojih se smatra da će pristup podacima VIS-a značajno doprinijeti sprečavanju, otkrivanju ili istrazi bilo kojeg predmetnog kaznenog djela.

         2.   Pregledavanje VIS-a ograničeno je na pretraživanje pomoću bilo kojeg od sljedećih podataka VIS-a u dosjeu podnositelja zahtjeva:

               (a)

               prezime, prezime pri rođenju (prijašnje prezime (prezimena)); ime (imena); spol, datum, mjesto i država rođenja;

               (b)

               trenutačno državljanstvo i državljanstvo pri rođenju;

               (c)

               vrsta i broj putne isprave, tijelo koje ju je izdalo te datum izdavanja i isteka;

               (d)

               glavno odredište i trajanje namjeravanog boravka;

               (e)

               svrha putovanja;

               (f)

               namjeravani datum dolaska i odlaska;

               (g)

               namjeravana granica prvog ulaska ili ruta tranzita;

               (h)

               boravište;

               (i)

               otisci prstiju;

               (j)

               vrsta vize i broj naljepnice vize;

               (k)

               detalji o osobi koja je izdala poziv i/ili koja se obvezala da će pokriti troškove života podnositelja zahtjeva tijekom boravka.

         3.   U slučaju pogotka, pristupa se svim podacima VIS-a iz stavka 2., a također i:

               (a)

               bilo kojim drugim podacima iz obrasca zahtjeva;

               (b)

               fotografijama;

               (c)

               podacima koji su uneseni u odnosu na bilo koju izdanu, odbijenu, poništenu, povučenu ili produženu vizu.

         Članak 6.
   Uvjeti za pristupanje podacima VIS-a od strane određenih tijela države članice, za koje se Uredba (EZ) br. 767/2008 još ne primjenjuje
   1.   Određena tijela države članice za koja se Uredba (EZ) br. 767/2008 još ne primjenjuje, imaju pristup podacima VIS-a u okviru svojih ovlasti i

               (a)

               u skladu s uvjetima koji su isti onima iz članka 5. stavka 1.; i

               (b)

               putem odgovarajuće obrazloženog pisanog ili elektroničkog zahtjeva određenom tijelu države članice na koju se primjenjuje Uredba (EZ) br. 767/2008; to tijelo zatim raži od nacionalne središnje pristupne točke (točaka) pristup podacima VIS-a.

         2.   Država članica na koju se Uredba (EZ) br. 767/2008 još ne primjenjuje, stavlja svoje informacije o vizama na raspolaganje državama članicama na koje se Uredba (EZ) br. 767/2008 primjenjuje na osnovi odgovarajuće obrazloženog pisanog ili elektroničkog zahtjeva u skladu s uvjetima utvrđenim člankom 5. stavkom 1.
   3.   Članak 8. stavci 1. i 3. do 6., članak 9. stavak 1., članak 10. stavci 1. i 3., članak 12., članak 13. stavci 1. i 3., primjenjuju se sukladno tome.
   Članak 7.
   Uvjeti za pristup Europola podacima VIS-a
   1.   Europol može pristupati podacima VIS-a u okviru granica svog ovlaštenja i:

               (a)

               kada je to potrebno za izvršavanje njegovih zadaća u skladu s člankom 3. stavkom 1. točkom 2. Konvencije o Europolu te za potrebe posebne analize iz članka 10. Konvencije o Europolu; ili

               (b)

               kada je to potrebno za izvršavanje njegovih zadaća u skladu s člankom 3. stavkom 1. točkom 2. Konvencije o Europolu te za analizu opće prirode i strateškog tipa, kako je navedeno u članku 10. Konvencije o Europolu, pod uvjetom da prije takve obrade Europol te podatke učini anonimnim i da ih zadrži u obliku u kojem identifikacija osobe na koju se odnose podaci više nije moguća.

         2.   Članak 5. stavci 2. i 3. primjenjuju se u skladu s tim.
   3.   Za potrebe ove Odluke, Europol određuje specijaliziranu jedinicu s odgovarajuće ovlaštenim dužnosnicima koja djeluje kao središnja pristupna točka za pristup podacima VIS-a.
   4.   Obrada podataka koje Europol dobije pristupom VIS-u podliježe suglasnosti države članice koja je te podatke unijela u VIS. Ovakva suglasnost se dobiva putem nacionalne jedinice Europola u toj državi članici.
   Članak 8.
   Zaštita osobnih podataka
   1.   Obrada osobnih podataka kojima se pristupa u okviru ove Odluke podliježe sljedećim pravilima i nacionalnom pravu države članice koja je podatke zatražila. Što se tiče obrade osobnih podataka kojima se pristupa u skladu s ovom Odlukom, svaka država članica osigurava odgovarajuću razinu zaštite podataka u svom nacionalnom pravu koja najmanje odgovara razini koja proizlazi iz Konvencije Vijeća Europe od 28. siječnja 1981. za zaštitu osoba glede automatizirane obrade osobnih podataka te, za one države članice koje su ju ratificirale, iz Dodatnog protokola toj Konvenciji od 8. studenoga 2001., pri čemu se mora uvažiti Preporuka br. R (87) 15 od 17. rujna 1987. Odbora ministara Vijeća Europe o uporabi osobnih podataka u policijskom sektoru.
   2.   Obradu osobnih podataka sukladno ovoj Odluci Europol obavlja u skladu s Konvencijom o Europolu i pravilima donesenim u okviru njezine provedbe te je ona pod nadzorom neovisnog zajedničkog nadzornog tijela uspostavljenog člankom 24. Konvencije.
   3.   Osobni podaci dobiveni iz VIS-a sukladno ovoj Odluci obrađuju se samo u svrhu sprečavanja, otkrivanja, istrage i progona terorističkih kaznenih djela ili drugih teških kaznenih djela.
   4.   Osobni podaci dobiveni sukladno ovoj Odluci iz VIS-a ne smiju se prenositi ili stavljati na raspolaganje trećoj zemlji ili međunarodnoj organizaciji. Međutim, u izuzetno hitnom slučaju ti se podaci, isključivo u svrhu sprečavanja i otkrivanja terorističkih kaznenih djela i drugih teških kaznenih djela, mogu prenijeti ili staviti na raspolaganje trećoj zemlji ili međunarodnoj organizaciji i pod uvjetima iz članka 5. stavka 1. ove Odluke, uz pristanak države članice koja je te podatke unijela u VIS, te u skladu s nacionalnim pravom države članice koja podatke prenosi ili ih stavlja na raspolaganje. U skladu s nacionalnim pravom, države članice osiguravaju vođenje evidencije o takvim prijenosima te ih na zahtjev stavljaju na raspolaganje nacionalnim tijelima za zaštitu podataka. Ako podatke prenosi država članica koja ih je i unijela u VIS u skladu s Uredbom (EZ) br. 767/2008, takav prijenos podliježe nacionalnom pravu te države članice.
   5.   Nadležno tijelo ili tijela koje (koja) su u skladu s nacionalnim pravom odgovorna za nadzor obrade osobnih podataka od strane tijela određenih u skladu s ovom Odlukom, nadziru zakonitost obrade osobnih podataka u skladu s ovom Odlukom. Države članice osiguravaju da ta tijela imaju dostatne resurse za ispunjavanje zadaća koje su im povjerene u skladu s ovom Odlukom.
   6.   Tijela iz stavka 5. osiguravaju da se najmanje svake četiri godine izvede revizija obrade osobnih podataka u skladu s ovom Odlukom, prema potrebi u skladu s međunarodnim revizijskim standardima.
   7.   Države članice i Europol omogućavaju nadležnom tijelu ili tijelima iz stavaka 2. i 5. dobivanje potrebnih informacija koje im omogućavaju izvršavanje njihovih zadaća u skladu s ovim člankom.
   8.   Prije dobivanja ovlaštenja za obradu podataka pohranjenih u VIS-u, osoblje zaposleno u tijelima koja imaju pravo pristupa VIS-u mora proći odgovarajuću obuku o pravilima sigurnosti i zaštite podataka te mora biti informirano o svim odgovarajućim kaznenim djelima i kaznama.
   Članak 9.
   Sigurnost podataka
   1.   Odgovorna država članica jamči sigurnost podataka tijekom prijenosa određenim tijelima i kada ih određena tijela prime.
   2.   Svaka država članica donosi potrebne mjere sigurnosti u vezi s podacima koje prima iz VIS-a u skladu s ovom Odlukom i koje nakon toga pohranjuje, posebno radi:

               (a)

               fizičke zaštite podataka, uključujući izradu plana za zaštitu ključne infrastrukture u slučaju nepredviđenih događaja;

               (b)

               uskraćivanja pristupa neovlaštenim osobama nacionalnim instalacijama u kojima države članice pohranjuju podatke (provjere na ulazu u objekt u kojem se nalazi instalacija);

               (c)

               sprečavanja neovlaštenog čitanja, kopiranja, mijenjanja ili uklanjanja medija s podacima (kontrola medija podataka);

               (d)

               sprečavanja neovlaštenog pregledavanja, mijenjanja ili brisanja pohranjenih osobnih podataka (kontrola pohrane);

               (e)

               sprečavanja neovlaštene obrade podataka iz VIS-a (kontrola obrade podataka);

               (f)

               osiguravanja da osobe koje su ovlaštene za pristup VIS-u imaju pristup samo onim podacima koji su obuhvaćeni njihovim ovlaštenjem za pristup, pomoću individualnih i jedinstvenih korisničkih identifikacija i povjerljivih načina pristupa (kontrola pristupa podacima);

               (g)

               osiguravanja da sva tijela s pravom pristupa VIS-u izrade profile koji opisuju funkcije i odgovornosti osoba ovlaštenih za pristup podacima i za pretraživanje podataka i da te profile bez odlaganja stave na raspolaganje nacionalnim nadzornim tijelima iz članka 8. stavka 5., na njihov zahtjev (profili zaposlenika);

               (h)

               osiguravanja mogućnosti provjere i utvrđivanja kojim se tijelima mogu prenositi osobni podaci upotrebom opreme za prijenos podataka (kontrola prijenosa);

               (i)

               osiguravanja mogućnosti provjere i utvrđivanja koji su podaci u VIS-u bili pretraživani, kada i tko ih je pretraživao i za koju namjenu (kontrola bilježenja podataka);

               (j)

               sprečavanja neovlaštenog čitanja i kopiranja osobnih podataka tijekom njihovog prijenosa iz VIS-a, posebno pomoću odgovarajućih tehnika šifriranja (kontrola slanja);

               (k)

               nadziranja učinkovitosti sigurnosnih mjera iz ovog stavka i poduzimanja potrebnih organizacijskih mjera povezanih s unutarnjim nadzorom kako bi se osigurala sukladnost s ovom Odlukom (unutarnja kontrola).

         Članak 10.
   Odgovornost
   1.   Svaka osoba ili država članica koja pretrpi štetu radi nezakonite obrade ili bilo kakvog drugog postupka koji nije u skladu s ovom Odlukom, ima pravo na naknadu štete od države članice koja je za nju odgovorna. Ta država članica se može osloboditi od odgovornosti, u cijelosti ili djelomično, ako dokaže da nije odgovorna za događaj koji je prouzročio štetu.
   2.   Ako bilo kakav propust države članice u ispunjavanju svojih obveza iz ove Odluke uzrokuje štetu u odnosu na VIS, ta se država članica smatra odgovornom za takvu štetu, osim ako druga država članica nije poduzela odgovarajuće mjere za sprečavanje nastanka štete ili za smanjenje njezinog učinka.
   3.   Tužbe za naknadu štete iz stavaka 1. i 2. protiv odgovorne države članice uređuju se odredbama nacionalnog prava tužene države članice.
   Članak 11.
   Unutarnji nadzor
   Države članice osiguravaju da svako tijelo koje ima pravo pristupa podacima VIS-a poduzima mjere potrebne za usklađenost s ovom Odlukom i, prema potrebi, surađuje s nacionalnim tijelom ili tijelima iz članka 8. stavka 5.
   Članak 12.
   Kazne
   Države članice poduzimaju potrebne mjere kako bi osigurale da se svaka upotreba podataka VIS-a koja je u suprotnosti s odredbama ove Odluke kažnjava učinkovitom, razmjernom i odvraćajućom kaznom, uključujući upravne i/ili kaznene sankcije.
   Članak 13.
   Držanje podataka u nacionalnim datotekama
   1.   Podaci dobiveni iz VIS-a mogu se držati u nacionalnim datotekama samo kada je to potrebno u određenom pojedinačnom slučaju u skladu sa svrhama navedenim u ovoj Odluci i u skladu s odgovarajućim zakonskim odredbama, uključujući one koje se odnose na zaštitu podataka i to ne duže nego što je potrebno za taj pojedinačni slučaj.
   2.   Stavkom 1. ne dovode se u pitanje odredbe nacionalnog prava određenih tijela države članice o unošenju u nacionalne datoteke podataka koje je ta država članica unijela u VIS u skladu s Uredbom (EZ) br. 767/2008.
   3.   Prema nacionalnom zakonodavstvu svake države članice, svaka upotreba podataka koja nije u skladu sa stavcima 1. i 2. smatra se zlouporabom.
   Članak 14.
   Pravo pristupa, ispravljanja i brisanja
   1.   Pravo osoba na pristup podacima koji se odnose na njih i koji su u skladu s ovom Odlukom dobiveni iz VIS-a, ostvaruje se u skladu s pravom države članice u kojoj se pozivaju na to pravo.
   2.   Ako je nacionalnim pravom tako određeno, nacionalno nadzorno tijelo odlučuje o tome smije li se informacija priopćiti i kojim postupkom.
   3.   Država članica, koja nije unijela podatke u VIS u skladu s Uredbom (EZ) br. 767/2008, može priopćiti informacije koje se odnose na takve podatke samo ako je prije toga državi članici koja je unijela podatke pružila mogućnost da izrazi svoje stajalište.
   4.   Informacije se ne priopćavaju osobi na koju se podaci odnose ako je to neophodno za izvršavanje zakonite zadaće povezane s podacima ili za zaštitu prava i sloboda trećih stranaka.
   5.   Svaka osoba ima pravo zahtijevati da se činjenično netočni podaci o njoj isprave ili da se nezakonito pohranjeni podaci o njoj izbrišu. Ako određena tijela prime takav zahtjev ili imaju bilo kakav drugi dokaz koji pokazuje da su podaci obrađeni u VIS-u netočni, ona odmah o tome obavješćuju vizno tijelo države članice koje je unijelo te podatke u VIS koje provjerava predmetne podatke i, ako je potrebno, odmah ih ispravlja ili briše u skladu s člankom 24. Uredbe (EZ) br. 767/2008.
   6.   Dotična se osoba obavješćuje u najkraćem mogućem roku a u svakom slučaju najkasnije 60 dana od datuma podnošenja zahtjeva za pristup ili ranije ako nacionalno pravo tako propisuje.
   7.   Dotična se osoba obavješćuje u najkraćem mogućem roku o daljnjim mjerama u vezi s ostvarivanjem njezinih prava na ispravak ili brisanje a u svakom slučaju najkasnije tri mjeseca od datuma podnošenja zahtjeva za ispravak ili brisanje, ili prije ako nacionalno pravo tako propisuje.
   8.   U svakoj državi članici svaka osoba ima pravo podići tužbu ili uložiti prigovor nadležnim tijelima ili sudovima te države članice koja je uskratila pravo na pristup podacima ili na ispravak ili brisanje podataka koji se na tu osobu odnose, kako je predviđeno ovim člankom.
   Članak 15.
   Troškovi
   Svaka država članica i Europol na svoj trošak uspostavljaju i održavaju tehničku infrastrukturu potrebnu za provedbu ove Odluke te pokrivaju troškove koji nastaju u vezi s pristupanjem VIS-u u smislu ove Odluke.
   Članak 16.
   Vođenje evidencije
   1.   Svaka država članica i Europol osiguravaju da se o svim operacijama obrade podataka koje rezultiraju iz pristupa VIS-u u skladu s ovom Odlukom vodi evidencija radi provjere da li je takvo pretraživanje podataka dopušteno ili ne, radi nadzora zakonitosti obrade podataka, radi unutarnjeg nadzora, radi osiguravanja ispravnog funkcioniranja sustava te integriteta i sigurnosti podataka.
   Te evidencije pokazuju:

               (a)

               točnu svrhu pristupa podacima iz članka 5. stavka 1. točke (a), uključujući oblik predmetnog terorističkog kaznenog djela ili drugog teškog kaznenog djela, te, što se tiče Europola, točnu svrhu pristupa podacima iz članka 7. stavka 1.;

               (b)

               upućivanje na odgovarajuću nacionalnu datoteku;

               (c)

               datum i točno vrijeme pristupa;

               (d)

               prema potrebi, da je upotrijebljen postupak iz članka 4. stavka 2.;

               (e)

               podatke upotrijebljene za pregled;

               (f)

               vrstu pregledanih podataka;

               (g)

               u skladu s nacionalnim pravilima ili pravilima Konvencije o Europolu, identifikacijsku oznaku službenika koji je obavio pretraživanje i službenika koji je izdao nalog za pretraživanje ili slanje.

         2.   Evidencije koje sadrže osobne podatke koriste se samo za nadziranje zakonitosti obrade podataka sa stajališta nadzora zaštite podataka te za osiguravanje sigurnosti podataka. Za nadziranje i ocjenjivanje iz članka 17. mogu se koristiti samo evidencije koje sadrže podatke neosobne prirode.
   3.   Ove se evidencije odgovarajućim mjerama zaštićuju od neovlaštenog pristupa i zloupotrebe te se brišu godinu dana nakon isteka razdoblja čuvanja iz članka 23. stavka 1. Uredbe (EZ) br. 767/2008, osim ako nisu potrebne za već započete postupke nadzora iz stavka 2. ovog članka.
   Članak 17.
   Nadzor i ocjenjivanje
   1.   Upravno tijelo iz Uredbe (EZ) br. 767/2008 osigurava uspostavu sustava za nadzor funkcioniranja VIS-a u skladu s ovom Odlukom u odnosu na ciljeve u smislu rezultata, isplativosti, sigurnosti i kvalitete usluge.
   2.   Radi tehničkog održavanja, upravno tijelo ima pristup potrebnim informacijama o obradama koje se izvode u VIS-u.
   3.   Dvije godine nakon početka upotrebe VIS-a i svake dvije godine nakon toga, upravno tijelo dostavlja Europskom parlamentu, Vijeću i Komisiji izvješće o tehničkom funkcioniranju VIS-a u skladu s ovom Odlukom. To izvješće uključuje informacije o izvedbi VIS-a u odnosu na količinske pokazatelje koje je unaprijed odredila Komisija, a posebno o potrebi i upotrebi članka 4. stavka 2.
   4.   Tri godine nakon početka upotrebe VIS-a i svake četiri godine nakon toga, Komisija daje cjelokupnu ocjenu VIS-a u skladu s ovom Odlukom. U okviru te ocjene ispituju se postignuti rezultati u odnosu na postavljene ciljeve, procjenjuje se da li su načela na kojima se temelji ova Odluka i dalje valjana te se ocjenjuje primjena ove Odluke u odnosu na VIS, sigurnost VIS-a i moguće posljedice za budući rad. Komisija ova izvješća dostavlja Europskom parlamentu i Vijeću.
   5.   Države članice i Europol dostavljaju informacije koje su upravnom tijelu i Komisiji potrebne za izradu izvješća iz stavaka 3. i 4. Te informacije ne smiju ugroziti metode rada niti uključivati informacije koje otkrivaju izvore, članove osoblja ili istrage određenih tijela.
   6.   Upravno tijelo dostavlja Komisiji informacije koje su joj potrebne za izradu cjelokupne ocjene iz stavka 4.
   7.   Tijekom prijelaznog razdoblja, prije nego što upravno tijelo preuzme svoje dužnosti, za izradu i podnošenje izvješća iz stavka 3. odgovorna je Komisija.
   Članak 18.
   Stupanje na snagu i datum primjene
   1.   Ova Odluka stupa na snagu dvadesetog dana od dana objave u Službenom listu Europske unije.
   2.   Ova se Odluka primjenjuje od datuma koji će odrediti Vijeće nakon što od Komisije primi obavijest da je Uredba (EZ) br. 767/2008 stupila na snagu i da se u potpunosti primjenjuje.

      Glavno tajništvo Vijeća će taj datum objaviti u Službenom listu Europske unije.
      Sastavljeno u Luxembourgu 23. lipnja 2008.

            Za Vijeće

            Predsjednik

         I. JARC

      (1)  SL L 213, 15.6.2004., str. 5.

      (2)  SL C 316, 27.11.1995., str. 2. Konvencija kako je posljednji put bila izmijenjena Protokolom o izmjeni Konvencije (SL C 2, 6.1.2004., str. 3.).

      (3)  SL L 218, 13.8.2008., str. 60.

      (4)  SL L 190, 18.7.2002., str. 1.

      (5)  SL L 281, 23.11.1995., str. 31. Direktiva kako je izmijenjena Uredbom (EZ) br. 1882/2003 (SL L 284, 31.10.2003., str. 1.).

      (6)  SL L 131, 1.6.2000., str. 43.

      (7)  SL L 64, 7.3.2002., str. 20.

      (8)  SL L 386, 18.12.2006., str. 89.

      (9)  SL L 176, 10.7.1999., str. 36.

      (10)  SL L 176, 10.7.1999., str. 31.

      (11)  Odluka 2004/849/EZ od 25. listopada 2004. o potpisivanju u ime Europske unije i privremenoj primjeni određenih odredaba Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provođenju, primjeni i razvoju schengenske pravne stečevine (SL L 368, 15.12.2004., str. 26.).

      (12)  SL L 164, 22.6.2002., str. 3.


title: Odluka Komisije od 25. veljače 2016. o osnivanju Znanstvenog, tehničkog i gospodarskog odbora za ribarstvo

text:
               26.2.2016

               HR

               Službeni list Europske unije

               C 74/4

         ODLUKA KOMISIJE
   od 25. veljače 2016.
   o osnivanju Znanstvenog, tehničkog i gospodarskog odbora za ribarstvo
   (2016/C 74/05)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno njezin članak 26.,
   budući da:

               (1)

               Člankom 43. Ugovora Europskoj uniji i državama članicama dodijeljena je zadaća utvrđivanja odredaba potrebnih za provođenje ciljeva zajedničke ribarstvene politike (ZRP).

               (2)

               U cilju provedbe politike Unije u području ribarstva i akvakulture potrebna je pomoć visokokvalificiranih znanstvenih stručnjaka, osobito u primjeni biologije mora i biologije ribarstva, tehnologije ribolovnih alata, ekonomije ribarstva, upravljanja ribarstvom, učinaka ribarstva na ekosustav, akvakulture ili sličnih disciplina, ili u području prikupljanja, upravljanja i upotrebe podataka o ribarstvu i akvakulturi.

               (3)

               Stoga je potrebno uspostaviti skupinu stručnjaka u području ribarstva i akvakulture i utvrditi njezine zadaće i strukturu. Tu bi pomoć trebao osigurati stalni Znanstveni, tehnički i gospodarski odbor za ribarstvo (STECF) koji je osnovala Komisija.

               (4)

               Prema potrebi Komisija bi se radi razvijanja ZRP-a trebala savjetovati sa skupinom STECF o pitanjima koja se odnose na očuvanje i upravljanje živim morskim resursima, uključujući biološka, ekonomska, socijalna i tehnička pitanja te pitanja vezana uz okoliš, u skladu s člankom 26. Uredbe (EU) br. 1380/2013. Mišljenja te skupine trebala bi se temeljiti na načelima izvrsnosti, neovisnosti, nepristranosti i transparentnosti.

               (5)

               Skupina STECF trebala bi se sastojati od odgovarajućeg broja članova za izvođenje potrebnih zadaća. Članovi skupine trebali bi biti visokokvalificirani, specijalizirani i neovisni stručnjaci odabrani na temelju objektivnih kriterija s pomoću javnog poziva na podnošenje prijava. Imenuju se u vlastito ime i Komisiji daju mišljenja koja su potrebna za provedbu zajedničke ribarstvene politike. Bitno je da skupina na najbolji mogući način iskoristi znanje vanjskih stručnjaka iz Unije i izvan nje kako je potrebno da bi se odgovorilo na posebna pitanja.

               (6)

               Komisija nije mogla potpuno postići ciljeve politike Unije za očuvanje i održivo iskorištavanje ribolovnih resursa bez posebnih i bitnih doprinosa skupine STECF. Zajedničkom ribarstvenom politikom zahtijeva se da se donošenje odluka temelji na najboljem dostupnom znanstvenom mišljenju. Kako bi ispunili taj zahtjev, Komisijini prijedlozi politika moraju se temeljiti na najboljim dostupnim znanstvenim spoznajama. Skupina STECF ocjenjuje i osigurava najnovije dostupne znanstvene podatke kako bi Komisiji pružila pouzdana i pravovremena znanstvena mišljenja utemeljena na dokazima za provedbu i praćenje zajedničke ribarstvene politike EU-a. Mišljenja STECF-a izričito se zahtijevaju među ostalim u skladu s člankom 2. stavkom 5.a; člankom 3. točkom (c), člankom 6. stavkom 2., člankom 9. stavcima 1. i 5., člankom 10. stavcima 2.a i 3., člankom 11. stavkom 3., člankom 15. stavkom 4. točkom (b) i člankom 15. stavkom 5. točkom (c), člankom 18. stavcima 2., 3. i 5., člankom 28. stavkom 2.a, člankom 29. stavcima 2. i 4. te člankom 31. stavkom 4. Uredbe (EU) br. 1380/2013. Mišljenja STECF-a predviđena su i višegodišnjim planovima upravljanja, mjerama koje se odnose na obveze iskrcavanja, upravljanjem mješovitim ribolovom, stajalištem Unije u međunarodnim organizacijama za ribarstvo te sporazumima o partnerstvu u održivom ribarstvu s trećim zemljama. Stoga bi ti neovisni stručnjaci trebali primati posebne naknade povrh naknade troškova, koje su razmjerne posebnim zadaćama koje su im dodijeljene i u skladu su s međunarodnim standardima.

               (7)

               Zahtjev za pružanje najboljih dostupnih znanstvenih mišljenja primjenjuje se i na obveze članova skupine STECF koji osiguravaju podršku službama Komisije pružanjem znanstvenih informacija na sastancima u regionalnom i međunarodnom kontekstu koji su dio zakonodavnog postupka u skladu s člankom 18. Uredbe (EU) br. 1380/2013, kojim na temelju rezultata tih sastanaka države članice dostavljaju Komisiji zajedničko preporuke na osnovi najboljih dostupnih znanstvenih mišljenja, koje služe kao osnova za donošenje delegiranih ili provedbenih akata. Komisija je odgovorna za olakšavanje suradnje između država članica i relevantnih znanstvenih tijela, među kojima STECF ima dominantnu ulogu. Zbog toga rad skupine STECF učinkovito pridonosi postizanju ciljeva zajedničke ribarstvene politike.

               (8)

               Trebalo bi utvrditi pravila o objavljivanju informacija za članove skupine.

               (9)

               Osobne podatke trebalo bi obraditi u skladu s Uredbom (EZ) br. 45/2001 Europskog parlamenta i Vijeća (2).

               (10)

               Prethodno imenovani članovi skupine trebali bi ostati na dužnosti do imenovanja novih članova.

               (11)

               Odluku Komisije 2005/629/EZ (3) trebalo bi staviti izvan snage,

         ODLUČILA JE:
   Članak 1.
   Predmet
   Ovime se osniva Znanstveni, tehnički i gospodarski odbor za ribarstvo, u daljnjem tekstu „skupina”, ili „skupina STECF”.
   Članak 2.
   Zadaće
   U području očuvanja i upravljanja živim morskim resursima, uključujući biološka, ekonomska, socijalna i tehnička pitanja te pitanja vezana uz okoliš, zadaća je skupine:

               (a)

               pomagati Komisiji u pripremi zakonodavnih prijedloga, delegiranih akata ili političkih inicijativa;

               (b)

               pratiti razvoj politika i osigurati razmjenu iskustava i dobrih praksi.

         Članak 3.
   Savjetovanje
   1.   Komisija se može savjetovati sa skupinom o svim pitanjima povezanima s biologijom mora i biologijom ribarstva, tehnologijom ribolovnih alata, ekonomijom ribarstva, upravljanjem ribarstvom, učincima ribarstva na ekosustav, akvakulturom ili sličnim disciplinama. Komisija može zahtijevati donošenje takvog mišljenja u određenom roku. U dogovoru sa službama Komisije skupina može i na vlastitu inicijativu davati mišljenja Komisiji o takvim pitanjima.
   2.   Predsjednik skupine može savjetovati Komisiji da se posavjetuje sa skupinom o specifičnom pitanju.
   Članak 4.
   Članstvo i imenovanje
   1.   Skupina se sastoji od najmanje 30 i najviše 35 članova.
   2.   Članovi su pojedinci imenovani u vlastito ime. Oni djeluju neovisno i u javnom interesu.
   3.   Članove imenuje glavni direktor Glavne uprave za pomorstvo i ribarstvo iz redova stručnjaka s kompetencijama u područjima navedenima u članku 2. i članku 3. stavku 1. koji su se odazvali pozivu na podnošenje prijava. Imenovanje uključuje datum kada članovima počinje mandat. Pri određivanju sastava skupine cilj je Komisije osigurati, koliko je to moguće, uravnoteženu zastupljenost spolova i uravnoteženu geografsku raspodjelu koja odražava raznolikost ribarstava i akvakulture unutar Unije, uzimajući u obzir rezultate postupka odabira.
   4.   Članovi se imenuju na tri godine. Ostaju na dužnosti do kraja mandata osim ako budu zamijenjeni u skladu sa stavkom 6. Njihov mandat može se produljiti. U slučaju da zamjena članova skupine ili produljenje njihova mandata nije obavljeno na dan isteka trogodišnjeg razdoblja, članovi skupine ostaju na dužnosti dok ne budu zamijenjeni ili do produljenja mandata.
   5.   Uspješni kandidati koji nisu imenovani mogu biti stavljeni na popis uspješnih kandidata koji utvrđuje Komisija. Popis uspješnih kandidata Komisija može upotrijebiti za zamjenu članova koji napuste skupinu u skladu sa stavkom 6. ovog članka. Komisija traži pristanak prijavljenih prije stavljanja njihovih imena na popis. Takve zamjene imenuju se pod istim uvjetima kao i članovi.
   6.   Članovi koji više nisu u mogućnosti učinkovito sudjelovati u radu skupine, koji podnesu ostavku ili ne zadovoljavaju uvjete iz stavka 3. ovog članka ili članka 339. Ugovora mogu biti zamijenjeni na razdoblje do isteka njihova mandata.
   7.   Imena članova objavljuju se u registru stručnih skupina Komisije i ostalih sličnih subjekata („registar”) (4).
   8.   Osobni podatci prikupljaju se, obrađuju i objavljuju u skladu s Uredbom (EZ) br. 45/2001.
   Članak 5.
   Neovisnost
   1.   Stručnjaci koji se prijavljuju za imenovanje članovima skupine STECF moraju otkriti sve okolnosti koje mogu ugroziti ili se opravdano smatra da bi mogli ugroziti sposobnost stručnjaka da djeluju neovisno i u općem interesu prilikom davanja mišljenja Komisiji, uključujući sve relevantne okolnosti koje se odnose na članove njihovih obitelji. Konkretno, kao dio postupka prijave službe Komisije od tih stručnjaka zahtijevaju da dostave izjavu o sukobu interesa („obrazac DOI”) i životopis. Obrazac DOI sastoji se od niza pitanja kojima se od stručnjaka zahtijeva da otkrije sve interese relevantne za posao koji će obavljati. Podnošenje ispravno popunjenog obrasca DOI nužno je kako bi se osobu imenovalo članom skupine. Izjave o sukobu interesa javno su dostupne dok god su predmetni stručnjaci članovi skupine.
   2.   Ako nadležna služba Komisije zaključi da, s obzirom na ocjenu obrazaca DOI, ne postoji sukob interesa, predmetni stručnjak može biti imenovan u vlastito ime, pod uvjetom da posjeduje potrebno stručno znanje.
   3.   Članovi su dužni obavijestiti nadležne službe Komisije čim se dogodi promjena prethodno dostavljenih informacija, a u tom bi slučaju odmah morali podnijeti novi ispunjeni obrazac DOI u kojem se opisuju relevantne promjene.
   Članak 6.
   Rad
   1.   Skupina STECF običnom većinom bira predsjednika i dva potpredsjednika iz redova svojih članova na razdoblje od tri godine. Predsjednik i potpredsjednici skupine ne mogu biti izabrani za isti položaj u više od dva uzastopna razdoblja.
   2.   Predsjednik skupine može imenovati izvjestitelje među članovima skupine. Moguće je imenovati više od jednog izvjestitelja za posebno složena pitanja multidisciplinarne prirode.
   3.   Službe Komisije mogu pozvati vanjske stručnjake s posebnim kompetencijama u području koje je na dnevnom redu kako bi sudjelovali u radu skupine ili podskupine na ad hoc osnovi.
   4.   U dogovoru sa službama Komisijom skupina STECF može osnovati podskupine radi ispitivanja posebnih pitanja u okviru nadležnosti koje određuje Komisija. Podskupine se sastoje od najmanje dvaju članova skupine i vanjskih stručnjaka. Podskupine izvješćuju skupinu u određenom roku u skladu s tim nadležnostima. Takve se podskupine raspuštaju nakon ispunjenog mandata.
   5.   Komisija osigurava tajništvo za skupinu i njezine podskupine. Tajništvo je odgovorno za pružanje tehničke i administrativne podrške i koordinacije kako bi se olakšalo učinkovito funkcioniranje skupine i organizirali sastanci njezinih podskupina. Tajništvo prema potrebi koordinira aktivnosti skupine i njezinih podskupina s onima drugih tijela Europske unije i međunarodnih tijela. Predstavnici Komisije zainteresirani za rasprave smiju prisustvovati sastancima skupine i njezinih podskupina. Sastanci stručne skupine i njezinih podskupina u pravilu se održavaju u prostorima Komisije.
   6.   Sve relevantne dokumente, kao što su dnevni red, zapisnici i podnesci sudionika stavljaju se na raspolaganje u registru ili putem poveznice u registru na posebnu internetsku stranicu gdje se nalaze informacije. Pristup posebnoj internetskoj stranici ne zahtijeva registraciju korisnika ili bilo koje drugo ograničenje. Iznimke od objave predviđene su ako bi se otkrivanjem dokumenta ugrozila zaštita javnog ili privatnog interesa u skladu s člankom 4. Uredbe (EZ) br. 1049/2001 Europskog parlamenta i Vijeća (5).
   7.   Skupina donosi svoj poslovnik na temelju standardnog poslovnika za stručne skupine.
   Članak 7.
   Povjerljivost
   1.   Članovi skupine STECF i vanjski stručnjaci pridržavaju se obveze čuvanja profesionalne tajne koja je propisana Ugovorima i pripadajućim provedbenim pravilima te propisa Komisije o sigurnosti povezanih sa zaštitom povjerljivih podataka EU-a iz priloga odlukama Komisije (EU, Euratom) 2015/443 (6) i (EU, Euratom) 2015/444 (7). U slučaju kršenja tih obveza Komisija može poduzeti odgovarajuće mjere.
   2.   Vijećanja skupine povjerljive su naravi. U dogovoru sa službama Komisije skupina može običnom većinom članova odlučiti da svoja vijećanja otvori za javnost.
   Članak 8.
   Naknada troškova i posebne naknade
   1.   Članovi skupine STECF i vanjski stručnjaci imaju pravo na posebne naknade za svoj pripremni rad i/ili sudjelovanje u aktivnostima skupine i povezane vanjske sastanke kako je utvrđeno u Prilogu.
   2.   Komisija vrši naknadu putnih troškova i dnevnica članova skupine i vanjskih stručnjaka ostvarenih sudjelovanjem na sastancima skupine ili podskupina i povezanim vanjskim sastancima u skladu s važećim propisima Komisije.
   3.   Naknada tih troškova isplaćuje se u granicama raspoloživih odobrenih sredstava dodijeljenih u okviru godišnjeg postupka raspodjele sredstava.
   Članak 9.
   Prijelazne odredbe
   Članovi skupine STECF imenovani u skladu s člankom 4. Odluke 2005/629/EZ ostaju na dužnosti kao članovi Odbora uspostavljenog ovom Odlukom dok novi članovi skupine ne budu imenovani u skladu s člankom 4. ove Odluke. Na njih se primjenjuju odredbe ove Odluke.
   Članak 10.
   Stavljanje izvan snage
   Odluka 2005/629/EZ stavlja se izvan snage.

      Sastavljeno u Bruxellesu 25. veljače 2016.

            Za Komisiju

         Karmenu VELLA

            Član Komisije

      (1)  SL L 354, 28.12.2013., str. 22.

      (2)  Uredboa (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).

      (3)  Odluka Komisije 2005/629/EZ od 26. kolovoza 2005. o osnivanju Znanstvenog, tehničkog i gospodarskog odbora za ribarstvo (SL L 225, 31.8.2005., str. 18.).

      (4)  Članovi koji ne žele da se njihova imena objave mogu zatražiti izuzeće od tog pravila. Zahtjev za neobjavljivanjem imena člana stručne skupine smatra se opravdanim kad god objava može ugroziti njegovu ili njezinu sigurnost ili neopravdano dovesti u pitanje njegovu ili njezinu privatnost.

      (5)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 43.). Te iznimke namijenjene su zaštiti javne sigurnosti, vojnih poslova, međunarodnih odnosa, financijske, monetarne i gospodarske politike, privatnosti i integriteta pojedinca, poslovnih interesa, sudskih postupaka i pravnih savjeta, inspekcija/istraga/revizija i postupka donošenja odluka institucije.

      (6)  Odluka Komisije (EU, Euratom) 2015/443 od 13. ožujka 2015. o sigurnosti u Komisiji (SL L 72, 17.3.2015., str. 41.).

      (7)  Odluka Komisije (EU, Euratom) 2015/444 od 13. ožujka 2015. o sigurnosnim propisima za zaštitu klasificiranih podataka EU-a (SL L 72, 17.3.2015., str. 53.).

      PRILOG
      Posebne naknade

                  1.

                  Članovi skupine i vanjski stručnjaci imaju pravo na posebnu naknadu kojom im se nadoknađuju troškovi osobnog sudjelovanja ili sudjelovanja na udaljenosti (pisani postupak) na sastancima skupine. Posebna naknada iznosi najviše 450 EUR u obliku dnevnog jediničnog troška za svaki puni radni dan kako je navedeno u tablici u nastavku. Ukupna naknada izračunava se i zaokružuje na veći iznos koji najpribližnije odgovara naknadi za pola radnog dana.

                              EUR po punom danu (1)

                              Plenarne sjednice skupine

                              Podskupine

                              Predsjednik

                              450

                              450

                              Potpredsjednik

                              450

                              450

                              Članovi skupine

                              300

                              300

                              Vanjski stručnjak

                              300

                              300

                  2.

                  Članovi skupine imaju pravo na posebnu naknadu za izvjestitelje kao naknadu za rad na aktivnostima kao što su priprema i dovršavanje podataka za izvješće skupine ili sastanak podskupine izvan sastanka. Ta posebna naknada jednaka je jednom punom radnom danu i iznosi 450 EUR.

                  3.

                  Članovi skupine i vanjski stručnjaci imaju pravo na posebnu naknadu za izvjestitelje za pružanje znanstvenih izvješća (sažetci, istrage i popratne informacije) u pripremi sastanaka skupine ili podskupine ili za pisanje izvješća o sastancima skupine ili podskupine nakon sastanaka.

                  4.

                  Predsjednik ima pravo na posebnu naknadu za znanstveni nadzor i organizaciju rada skupine izvan plenarne sjednice skupine.
                  Kada zatraži pripremni rad koji se osobito sastoji od pisanja izvješća ili mišljenja skupine ili podskupine, analize kako bi se potkrijepila procjena učinka ili znanstvenog nadzora, Komisija će odrediti zadaće koje treba obaviti te njihov vremenski okvir. Izračun broja radnih dana ovisi posebno o radnom opterećenju povezanom sa složenošću teme, vremenskim razdobljem potrebnim za ispunjavanje zadaća zbog iznosa i dostupnosti podataka i znanstvene literature te informacija koje se prikupljaju i obrađuju. Od okvirnog broja radnih dana navedenog u nastavku stoga se može odstupiti samo u opravdanim i iznimnim slučajevima:

                              Okvirni broj radnih dana

                              Vrsta zatraženih zadaća

                              1–10 dana

                              Pripremni rad (znanstvena izvješća, istraživanje, analiza kako bi se potkrijepila procjena učinka)

                              4–6 dana

                              Izvješće nakon sastanka skupine ili podskupine, mišljenje STECF-a

                              10–30 dana

                              Znanstveni nadzor i organizacija rada skupine izvan plenarnih sjednica, osobito radi savjetovanja Komisije o općem znanstvenom planiranju, angažiranju vanjskih stručnjaka, definiciji nadležnosti za znanstvena izvješća te o sastancima skupine i podskupine, o osiguravanju raspoloživosti postojećih podataka i znanstvenog istraživanja, kako bi se pripremilo i koordiniralo osnivanje podskupina i njihovi sastanci, surađivalo s drugim savjetodavnim tijelima i dionicima te sa službama Komisije (s GU-om MARE i ostalih glavnim upravama te Zajedničkim istraživačkim centrom (JRC))

                        Stručnjaci koji djeluju kao izvjestitelji za pružanje znanstvenih izvješća u pripremi sastanaka skupine ili podskupine ili pisanju izvješća za sastanke skupine ili podskupine nakon sastanaka i predsjednik za znanstveni nadzor i organizaciju rada skupine izvan plenarne sjednice primat će iznos od 450 EUR u obliku dnevnog jediničnog troška za svaki puni radni dan.

                  5.

                  U skladu s člankom 18. Uredbe (EU) br. 1380/2013 o zajedničkoj ribarstvenoj politici članovi skupine mogu pružati podršku službama Komisije sudjelovanjem u svojstvu člana skupine na sastancima u regionalnom i međunarodnom kontekstu. Imaju pravo na posebnu naknadu od 300 EUR u obliku dnevnog jediničnog troška za svaki puni radni dan. Sudjelovanje podliježe prethodnom odobrenju službi Komisije, a naknada troškova podliježe ex post provjeri nazočnosti koju provode službe Komisije.

                  6.

                  Ukupna posebna naknada koju je primio član skupine ili vanjski stručnjak dnevno nikad ne može premašiti 450 EUR u skladu s Odlukom Komisije C(2014) 2220.

         (1)  Ako sudjelovanje obuhvaća samo jutro ili poslijepodne, naknada bi trebala iznositi 50 % naknade za puni dan.


title: 2007/481/EZ: Odluka Komisije od 25. lipnja 2007. o kompatibilnosti mjera koje poduzima Finska sukladno članku 3.a. stavku 1. Direktive Vijeća 89/552/EEZ o usklađivanju određenih odredaba utvrđenih zakonima i drugim propisima u državama članicama u odnosu na obavljanje djelatnosti televizijskog emitiranja s propisima Zajednice

text:
               06/Sv. 007

               HR

               Službeni list Europske unije

               110

         32007D0481

               L 180/38

               SLUŽBENI LIST EUROPSKE UNIJE

               25.06.2007.

      ODLUKA KOMISIJE

   od 25. lipnja 2007.
   o kompatibilnosti mjera koje poduzima Finska sukladno članku 3.a. stavku 1. Direktive Vijeća 89/552/EEZ o usklađivanju određenih odredaba utvrđenih zakonima i drugim propisima u državama članicama u odnosu na obavljanje djelatnosti televizijskog emitiranja s propisima Zajednice
   (2007/481/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 89/552/EEZ od 3. listopada 1989. o usklađivanju određenih odredaba utvrđenih zakonima i drugim propisima u državama članicama u odnosu na obavljanje djelatnosti televizijskog emitiranja (1), a posebno njezin članak 3.a stavak 2.,
   uzimajući u obzir mišljenje Odbora osnovanog sukladno članku 23.a Direktive 89/552/EEZ,
   budući da:

               (1)

               Finska je dopisom od 22. rujna 2006., koji je Komisija primila 2. listopada 2006., obavijestila Komisiju o mjerama koje će poduzeti sukladno članku 3.a stavku 1. Direktive 89/552/EEZ.

               (2)

               Komisija je u roku od tri mjeseca nakon primitka te obavijesti potvrdila da su predmetne mjere u skladu s propisima Zajednice, posebno u pogledu razmjernosti mjera i transparentnosti nacionalnog postupka za savjetovanje.

               (3)

               Komisija je prilikom svog razmatranja uzela u obzir raspoložive podatke o finskom medijskom prostoru.

               (4)

               Popis događaja od velike važnosti za društvo koji su uključeni u finske mjere sastavljen je na jasan i transparentan način, a o tome su u Finskoj pokrenute opširne konzultacije.

               (5)

               Komisija je utvrdila da događaji navedeni u finskim mjerama ispunjavaju najmanje dva od sljedećih kriterija za koje se smatra da su pouzdani pokazatelji važnosti događaja za društvo: i. poseban opći odjek u državi članici, a ne samo važnost onima koji inače prate predmetni sport ili aktivnost; ii. općenito priznata, izrazita kulturna važnost koju tom događaju pridaje stanovništvo države članice, posebno kao katalizator kulturnog identiteta; iii. sudjelovanje državne reprezentacije u predmetnom natjecanju ili turniru od međunarodne važnosti; i iv. činjenica da se događaj tradicionalno emitira na besplatnoj televiziji i privlači veliki dio televizijskoga gledateljstva.

               (6)

               Znatan broj događaja navedenih u finskim mjerama, uključujući ljetne i zimske Olimpijske igre, prvu utakmicu, četvrtfinale, polufinale i finale Svjetskog prvenstva u nogometu, kao i utakmice finske reprezentacije na tom turniru, spadaju u kategoriju događaja koji se tradicionalno smatraju događajima od velike važnosti za društvo, kako je izričito navedeno u uvodnoj odredbi 18. Direktive 97/36/EZ. Ti događaji u cijelosti imaju poseban opći odjek u Finskoj, budući da su posebno popularni među općim stanovništvom, a ne samo među onima koji obično prate sportske događaje.

               (7)

               Svjetsko prvenstvo u hokeju na ledu za muškarce, koje organizira Međunarodna federacija hokeja na ledu (IIHF) ima poseban opći odjek, budući da Finci aktivno igraju hokej na ledu, te opće priznatu izrazitu kulturnu važnost za finsko stanovništvo s obzirom na veliki uspjeh finske reprezentacije na tom međunarodnom turniru. Zbog svoje posebne organizacije, Svjetsko prvenstvo u hokeju na ledu treba tretirati kao jedan događaj u kojem utakmice između drugih država također utječu na položaj reprezentacija protiv kojih Finska mora ili bi mogla igrati, kao i na ukupan rezultat.

               (8)

               Svjetsko prvenstvo u nordijskom skijanju (skijaško trčanje, skijaški skokovi i nordijska kombinacija), koje organizira Međunarodna skijaška federacija (FIS), ima poseban opći odjek i opće priznatu izrazitu kulturnu važnost za finsko stanovništvo kao katalizator kulturnog identiteta, budući da nordijsko skijanje u Finskoj ima status nacionalnog sporta.

               (9)

               Navedeni atletski događaji, to jest Svjetsko prvenstvo u atletici, koje organizira Međunarodno udruženje atletskih federacija (IAAF) i Europsko prvenstvo u atletici, koje organizira Europska atletska federacija (EAA), imaju opće priznatu izrazitu kulturnu važnost za finsko stanovništvo kao katalizator kulturnog identiteta, budući da se finski atletičari i atletičarke koji predstavljaju Finsku na međunarodnoj razini u širokoj lepezi pojedinačnih disciplina nalaze među svjetskom elitom u svojim specijalnim disciplinama.

               (10)

               Navedeni događaji tradicionalno se emitiraju na besplatnoj televiziji te privlače veliki broj televizijskoga gledateljstva.

               (11)

               Iz razloga velikog javnog interesa za osiguranjem pristupa široke javnosti emitiranju događaja od velike važnosti za društvo, finske mjere čine se razmjernima i može ih se smatrati opravdanim odstupanjem od temeljne slobode pružanja usluga iz Ugovora o EZ-u.

               (12)

               Finske mjere su u skladu s pravilima EZ-a o tržišnom natjecanju jer se definicija televizijskih kuća koje ispunjavaju uvjete za emitiranje navedenih događaja temelji na objektivnim kriterijima koji omogućuju stvarno i potencijalno tržišno natjecanje za stjecanje prava na emitiranje tih događaja. Usto, broj navedenih događaja nije toliko nerazmjeran da bi krivulja tržišnog natjecanja ukazivala na pad tržišta besplatne televizije i pretplatničke televizije.

               (13)

               Proporcionalnost finskih mjera dodatno potvrđuje činjenica da nemaju retroaktivan učinak te stoga nemaju nikakav utjecaj na ostvarivanje prava na emitiranje navedenih događaja koja su stečena prije dana njihovog stupanja na snagu.

               (14)

               Komisija je mjere o kojima ju je Finska obavijestila dostavila drugim državama članicama i predstavila rezultate te provjere na sastanku Odbora osnovanog sukladno članku 23.a Direktive 89/552/EEZ koji je održan 15. studenoga 2006. Odbor je na tom sastanku donio pozitivno mišljenje.

               (15)

               Finske mjere donesene su 22. veljače 2007. i stupile su na snagu 1. ožujka 2007.,

         ODLUČILA JE:
   Članak 1.
   Mjere poduzete u skladu s člankom 3.a stavkom 1. Direktive 89/552/EEZ o kojima je Finska 22. rujna 2006. obavijestila Komisiju u skladu su s propisima Zajednice.
   Članak 2.
   Mjere, u obliku kako ih je konačno poduzela Finska i kako su utvrđene u Prilogu ovoj Odluci, objavljuju se u Službenom listu Europske unije sukladno članku 3.a stavku 2. Direktive 89/552/EEZ.

      Sastavljeno u Bruxellesu 25. lipnja 2007.

            Za Komisiju

         Viviane REDING

            Članica Komisije

      (1)  SL L 298, 17.10.1989., str. 23. Direktiva kako je izmijenjena Direktivom 97/36/EZ Europskog parlamenta i Vijeća (SL L 202, 30.7.1997., str. 60.).
   PRILOG

      Objava u skladu s člankom 3.a stavkom 2. Direktive Vijeća 89/552/EEZ o usklađivanju određenih odredaba utvrđenih zakonima i drugim propisima u državama članicama u odnosu na obavljanje djelatnosti televizijskog emitiranja

   Mjere koje je poduzela Finska i koje se objavljuju sukladno članku 3.a stavku 2. Direktive 89/552/EEZ su sljedeće:

         „DEKRET VLADE O

         televizijskom emitiranju događaja od važnosti za društvo

      Donesen u Helsinkiju 22. veljače 2007.
      U skladu s odlukom Vlade koja je donesena na prijedlog Ministarstva prometa i komunikacija, na temelju odjeljka 20. pododjeljka 3. Zakona o radu televizije i radija (744/1998), donesenog 9. listopada 2003., kako je izmijenjen Zakonom br. 394/2003, donosi se sljedeće:

         Odjeljak 1.

         Događaji od važnosti za društvo

      Sljedeći događaji su događaji od važnosti za društvo u Finskoj, kako je navedeno u odjeljku 20. pododjeljku 3. Zakona o radu televizije i radija (744/1998):

                  1.

                  ljetne i zimske Olimpijske igre, koje organizira Međunarodni olimpijski odbor;

                  2.

                  prva utakmica, četvrtfinale, polufinale i finale Svjetskog prvenstva u nogometu koje organizira FIFA (Fédération Internationale de Football Association), te utakmice finske reprezentacije;

                  3.

                  prva utakmica, četvrtfinale, polufinale i finale Europskog prvenstva u nogometu koje organizira UEFA (Union of European Football Associations), te utakmice finske reprezentacije;

                  4.

                  Svjetsko prvenstvo u hokeju na ledu za muškarce, koje organizira Međunarodna federacija hokeja na ledu (IIHF);

                  5.

                  Svjetsko prvenstvo u nordijskom skijanju, koje organizira Međunarodna skijaška federacija (FIS);

                  6.

                  Svjetsko prvenstvo u atletici, koje organizira Međunarodno udruženje atletskih federacija (IAAF);

                  7.

                  Europsko prvenstvo u atletici, koje organizira Europska atletska federacija (EAA).

            Prva utakmica, polufinale i finale Svjetskog prvenstva u nogometu te utakmice finske reprezentacije, prva utakmica, polufinale i finale Europskog prvenstva u nogometu te utakmice finske reprezentacije, polufinale i finale Svjetskog prvenstva u hokeju na ledu za muškarce te utakmice finske reprezentacije, kako su navedene u gornjem pododjeljku 1., moraju biti izravno emitirane u cijelosti.
      Ostali događaji iz pododjeljka 1. mogu se emitirati u cijelosti ili djelomično, izravno ili odgođeno.

         Odjeljak 2.

      Ovaj Dekret stupa na snagu 1. ožujka 2007.
      Ovaj Dekret ne primjenjuje se na ekskluzivna prava kupljena prije stupanja na snagu ovog Dekreta.

         U Helsinkiju 22. veljače 2007.

            Susanna HOUVINEN

               Ministrica prometa i komunikacija

            Ismo KOSONEN

               Direktor jedinice”


title: 2014/103/ZVSP: Odluka Političkog i sigurnosnog odbora EUFOR RCA/1/2014 od 19. veljače 2014. o imenovanju zapovjednika snaga EU-a za vojnu operaciju Europske unije u Srednjoafričkoj Republici (EUFOR RCA)

text:
               22.2.2014

               HR

               Službeni list Europske unije

               L 54/18

      ODLUKA POLITIČKOG I SIGURNOSNOG ODBORA EUFOR RCA/1/2014
   od 19. veljače 2014.
   o imenovanju zapovjednika snaga EU-a za vojnu operaciju Europske unije u Srednjoafričkoj Republici (EUFOR RCA)
   (2014/103/ZVSP)
   POLITIČKI I SIGURNOSNI ODBOR,
   uzimajući u obzir Ugovor o Europskoj uniji, a posebno njegov članak 38.,
   uzimajući u obzir Odluku Vijeća 2014/73/ZVSP od 10. veljače 2014. o vojnoj operaciji Europske unije u Srednjoafričkoj Republici (EUFOR RCA) (1), a posebno njezin članak 5.,
   budući da:

               (1)

               Vijeće je na temelju članka 5. Odluke 2014/73/ZVSP ovlastilo Politički i sigurnosni odbor za donošenje odluka o imenovanju zapovjednika snaga EU-a za EUFOR RCA.

               (2)

               Zapovjednik operacija EU-a preporučio je imenovanje brigadnog generala Thierryja LIONA za zapovjednika snaga EU-a za EUFOR RCA.

               (3)

               Vojni odbor EU-a podupire tu preporuku.

               (4)

               U skladu s člankom 5. Protokola br. 22 o stajalištu Danske koji je priložen Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju obrambeno značenje,

         DONIO JE OVU ODLUKU:
   Članak 1.
   Brigadni general Thierry LION imenuje se zapovjednikom snaga EU-a za vojnu operaciju Europske unije u Srednjoafričkoj Republici (EUFOR RCA).
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 19. veljače 2014.

            Za Politički i sigurnosni odbor

            Predsjednik

         W. STEVENS

      (1)  SL L 40, 11.2.2014., str. 59.


title: Odluka Vijeća (EU) 2017/1912 od 9. listopada 2017. o sklapanju Sporazuma između Europske unije i Islanda o zaštiti oznaka zemljopisnog podrijetla poljoprivrednih i prehrambenih proizvoda

text:
               24.10.2017

               HR

               Službeni list Europske unije

               L 274/1

         ODLUKA VIJEĆA (EU) 2017/1912
   od 9. listopada 2017.
   o sklapanju Sporazuma između Europske unije i Islanda o zaštiti oznaka zemljopisnog podrijetla poljoprivrednih i prehrambenih proizvoda
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 6. točkom (a) podtočkom v. te člankom 218. stavkom 7.,
   uzimajući u obzir prijedlog Europske komisije,
   uzimajući u obzir suglasnost Europskog parlamenta,
   budući da:

               (1)

               U skladu s Odlukom Vijeća (EU) 2016/2136 (1) Sporazum između Europske unije i Islanda o zaštiti oznaka zemljopisnog podrijetla poljoprivrednih i prehrambenih proizvoda („Sporazum”) Komisija je potpisala 23. ožujka 2017., podložno njegovu kasnijem sklapanju.

               (2)

               Stranke su suglasne promicati među sobom skladan razvoj oznaka zemljopisnog podrijetla kako su definirane u članku 22. stavku 1. Sporazuma o trgovinskim aspektima prava intelektualnog vlasništva (TRIPS) (2) i poticati trgovinu poljoprivrednim i prehrambenim proizvodima s oznakama zemljopisnog podrijetla koji potječu s područjâ stranaka.

               (3)

               Na temelju Sporazuma, iako Island još nije registrirao ni jednu zaštićenu oznaku zemljopisnog podrijetla, oznake zemljopisnog podrijetla poljoprivrednih i prehrambenih proizvoda Unije bit će zaštićene na Islandu. Sporazumom se predviđa mehanizam za ažuriranje popisa oznaka zemljopisnog podrijetla i uvrštavanje novih oznaka zemljopisnog podrijetla u kasnijoj fazi putem procesa u okviru Zajedničkog odbora.

               (4)

               Određene zadaće za provedbu Sporazuma dodijeljene su Zajedničkom odboru osnovanom u skladu s člankom 10. Sporazuma, uključujući ovlast izmjene određenih tehničkih aspekata Sporazuma te određenih njegovih priloga. Trebalo bi definirati proceduru za utvrđivanje stajališta Unije u tom Zajedničkom odboru o pitanjima koja se odnose na Sporazum.

               (5)

               Sporazum bi trebalo odobriti,

         DONIJELO JE OVU ODLUKU:
   Članak 1.
   Sporazum između Europske unije i Islanda o zaštiti oznaka zemljopisnog podrijetla poljoprivrednih i prehrambenih proizvoda odobrava se u ime Unije.
   Tekst Sporazuma priložen je ovoj Odluci.
   Članak 2.
   Predsjednik Vijeća u ime Unije šalje obavijest predviđenu u članku 11. Sporazuma (3).
   Članak 3.
   Komisija predstavlja Europsku uniju u Zajedničkom odboru osnovanom u skladu s člankom 10. Sporazuma („Zajednički odbor”).
   Izmjene Sporazuma odlukama Zajedničkog odbora odobrava Komisija u ime Unije. Ako zainteresirane stranke ne mogu postići dogovor nakon prigovora koji se odnose na oznaku zemljopisnog podrijetla, Komisija donosi stajalište u skladu s postupkom utvrđenim u članku 57. stavku 2. Uredbe (EU) br. 1151/2012 Europskog parlamenta i Vijeća (4).
   Članak 4.
   Ova Odluka stupa na snagu na dan donošenja.

      Sastavljeno u Luxembourgu 9. listopada 2017.

            Za Vijeće

            Predsjednik

         S. KIISLER

      (1)  Odluka Vijeća (EU) 2016/2136 od 21. studenog 2016. o potpisivanju, u ime Europske unije, Sporazuma između Europske unije i Islanda o zaštiti oznaka zemljopisnog podrijetla poljoprivrednih i prehrambenih proizvoda (SL L 332, 7.12.2016., str. 1.).

      (2)  Prilog 1C Ugovoru iz Marakeša o osnivanju Svjetske trgovinske organizacije koji je potpisan 15. travnja 1994. u Marakešu u Maroku.

      (3)  Glavno tajništvo Vijeća objavit će datum stupanja na snagu Sporazuma u Službenom listu Europske unije.

      (4)  Uredba (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (SL L 343, 14.12.2012., str. 1.).


title: 1999/875/EZ: Odluka Vijeća od 21. prosinca 1999. o privremenoj primjeni Sporazuma između Europske zajednice i bivše jugoslavenske republike Makedonije o trgovini tekstilnim proizvodima

text:
               11/Sv. 116

               HR

               Službeni list Europske unije

               10

         31999D0875

               L 344/1

               SLUŽBENI LIST EUROPSKE UNIJE

         ODLUKA VIJEĆA
   od 21. prosinca 1999.
   o privremenoj primjeni Sporazuma između Europske zajednice i bivše jugoslavenske republike Makedonije o trgovini tekstilnim proizvodima
   (1999/875/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 133. stavak 2., u vezi s prvom rečenicom njegova članka 300. stavka 2.,
   uzimajući u obzir prijedlog Komisije,
   budući da:

               (1)

               Komisija je pregovorima u ime Europske zajednice dogovorila Sporazum o trgovini tekstilnim proizvodima s bivšom jugoslavenskom republikom Makedonijom.

               (2)

               Taj bi se Sporazum trebao privremeno primjenjivati od 1. siječnja 2000. do dovršetka postupaka potrebnih za njegovo sklapanje, podložno recipročnoj privremenoj primjeni od strane bivše jugoslavenske republike Makedonije,

         ODLUČILO JE:
   Jedini članak
   Sporazum između Europske zajednice i bivše jugoslavenske republike Makedonije o trgovini tekstilnim proizvodima privremeno se primjenjuje od 1. siječnja 2000. do dovršetka postupaka potrebnih za njegovo sklapanje, podložno recipročnoj privremenoj primjeni od strane bivše jugoslavenske republike Makedonije (1).
   Tekst Sporazuma priložen je ovoj Odluci.

      Sastavljeno u Bruxellesu 21. prosinca 1999.

            Za Vijeće

            Predsjednik

         T. HALONEN

      (1)  Datum početka privremene primjene sporazuma objavit će se u Službenom listu Europskih zajednica, serija C.


title: Odluka Vijeća (ZVSP) 2017/667 od 6. travnja 2017. o izmjeni Odluke (ZVSP) 2016/849 o mjerama ograničavanja protiv Demokratske Narodne Republike Koreje

text:
               7.4.2017

               HR

               Službeni list Europske unije

               L 94/45

         ODLUKA VIJEĆA (ZVSP) 2017/667
   od 6. travnja 2017.
   o izmjeni Odluke (ZVSP) 2016/849 o mjerama ograničavanja protiv Demokratske Narodne Republike Koreje
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir Odluku Vijeća (ZVSP) 2016/849 od 27. svibnja 2016. o mjerama ograničavanja protiv Demokratske Narodne Republike Koreje i stavljanju izvan snage Odluke 2013/183/ZVSP (1), a posebno njezin članak 33. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 27. svibnja 2016. donijelo Odluku (ZVSP) 2016/849.

               (2)

               S obzirom na stalne aktivnosti širenja oružja koje provodi Demokratska Narodna Republika Koreja („DNRK”), u Prilogu II. Odluci (ZVSP) 2016/849 trebalo bi dodati četiri osobe na popis osoba i subjekata odgovornih za projekte DNRK-a povezane s nuklearnim oružjem, balističkim raketama ili drugim oružjem za masovno uništavanje, ili osoba ili subjekata koji postupaju u njihovo ime ili po njihovu nalogu.

               (3)

               Odluku (ZVSP) 2016/849 trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Prilog II. Odluci (ZVSP) 2016/849 mijenja se kako je navedeno u Prilogu ovoj Odluci.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 6. travnja 2017.

            Za Vijeće

            Predsjednik

         L. GRECH

      (1)  SL L 141, 28.5.2016., str. 79.

      PRILOG
      Na popis osoba naveden u odjeljku I.A Priloga II. Odluci (ZVSP) 2016/849 dodaju se sljedeće osobe:
      I.   Osobe i subjekti odgovorni za programe DNRK-a povezane s nuklearnim oružjem, balističkim projektilima ili drugim oružjem za masovno uništavanje, ili osobe ili subjekti koji postupaju u njihovo ime ili po njihovu nalogu, ili subjekti koji su u njihovu vlasništvu ili pod njihovom kontrolom.
      A.   Osobe

                  Ime

                  Drugo ime

                  Datum rođenja

                  Datum uvrštenja na popis

                  Obrazloženje

                  31.

                  RI Myong Su

                  Datum rođenja: 1937.
                  Mjesto rođenja: Myongchon, sjeverni Hamgyong

                  7.4.2017.

                  Potpredsjednik Središnje vojne komisije Radničke partije Koreje i načelnik glavnog stožera Narodnih oružanih snaga. U tom svojstvu Ri Myong Su na ključnoj je funkciji za pitanja nacionalne obrane te je odgovoran za pružanje potpore programima DNRK-a povezanima s nuklearnim oružjem, balističkim raketama ili drugim oružjem za masovno uništavanje i za njihovo promicanje.

                  32.

                  SO Hong Chan

                  Datum rođenja: 30.12.1957.
                  Mjesto rođenja: Kangwon
                  Broj putovnice: PD836410105
                  Datum isteka putovnice: 27.11.2021.

                  7.4.2017.

                  Prvi zamjenik ministra Narodnih oružanih snaga, član Središnje vojne komisije Radničke partije Koreje i general pukovnik u Narodnim oružanim snagama. U tom svojstvu So Hong Chan odgovoran je za pružanje potpore programima DNRK-a povezanima s nuklearnim oružjem, balističkim raketama ili drugim oružjem za masovno uništavanje i za njihovo promicanje.

                  33.

                  WANG Chang Uk

                  Datum rođenja: 29.5.1960.

                  7.4.2017.

                  Ministar industrije i atomske energije. U tom svojstvu Wang Chang Uk odgovoran je za pružanje potpore programima DNRK-a povezanima s nuklearnim oružjem, balističkim raketama ili drugim oružjem za masovno uništavanje i za njihovo promicanje.

                  34.

                  JANG Chol

                  Datum rođenja: 31.3.1961.
                  Mjesto rođenja: Pyongyang
                  Broj putovnice: 563310042

                  7.4.2017.

                  Predsjednik Državne akademije znanosti, organizacije posvećene razvoju tehnoloških i znanstvenih sposobnosti DNRK-a. U tom svojstvu Jang Chol na strateškoj je funkciji za razvoj nuklearnih aktivnosti DNRK-a te je odgovoran za pružanje potpore programima DNRK-a povezanima s nuklearnim oružjem, balističkim raketama ili drugim oružjem za masovno uništavanje i za njihovo promicanje.


title: Odluka Vijeća (ZVSP) 2017/154 od 27. siječnja 2017. o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP o primjeni posebnih mjera u borbi protiv terorizma i o stavljanju izvan snage Odluke (ZVSP) 2016/1136

text:
               28.1.2017

               HR

               Službeni list Europske unije

               L 23/21

         ODLUKA VIJEĆA (ZVSP) 2017/154
   od 27. siječnja 2017.
   o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP o primjeni posebnih mjera u borbi protiv terorizma i o stavljanju izvan snage Odluke (ZVSP) 2016/1136
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 27. prosinca 2001. donijelo Zajedničko stajalište 2001/931/ZVSP (1).

               (2)

               Vijeće je 12. srpnja 2016. donijelo Odluku (ZVSP) 2016/1136 (2) o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP („popis”).

               (3)

               U skladu s člankom 1. stavkom 6. Zajedničkog stajališta 2001/931/ZVSP potrebno je redovito preispitivati imena osoba, skupina i subjekata navedenih na popisu kako bi se osiguralo postojanje razloga za zadržavanje imena na popisu.

               (4)

               U ovoj je Odluci naveden rezultat preispitivanja koje je Vijeće provelo u vezi s osobama, skupinama i subjektima na koje se primjenjuju članci 2., 3. i 4. Zajedničkog stajališta 2001/931/ZVSP.

               (5)

               Vijeće se uvjerilo da su nadležna tijela, kako su navedena u članku 1. stavku 4. Zajedničkog stajališta 2001/931/ZVSP, donijela odluke u pogledu svih osoba, skupina i subjekata navedenih na popisu o tome da su oni bili uključeni u teroristička djela u smislu članka 1. stavaka 2. i 3. Zajedničkog stajališta 2001/931/ZVSP. Vijeće je također zaključilo da bi se na osobe, skupine i subjekte na koje se primjenjuju članci 2., 3. i 4. Zajedničkog stajališta 2001/931/ZVSP trebale i dalje primjenjivati posebne mjere ograničavanja predviđene u navedenom zajedničkom stajalištu.

               (6)

               Popis bi trebalo na odgovarajući način ažurirati, a Odluku (ZVSP) 2016/1136 trebalo bi staviti izvan snage,

         DONIJELO JE OVU ODLUKU:
   Članak 1.
   Popis osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP naveden je u Prilogu ovoj Odluci.
   Članak 2.
   Odluka (ZVSP) 2016/1136 stavlja se izvan snage.
   Članak 3.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 27. siječnja 2017.

            Za Vijeće

            Predsjednik

         E. SCICLUNA

      (1)  Zajedničko stajalište Vijeća 2001/931/ZVSP od 27. prosinca 2001. o primjeni posebnih mjera u borbi protiv terorizma (SL L 344, 28.12.2001., str. 93.).

      (2)  Odluka Vijeća (ZVSP) 2016/1136 od 12. srpnja 2016. o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP o primjeni posebnih mjera u borbi protiv terorizma i o stavljanju izvan snage Odluke (ZVSP) 2015/2430 (SL L 188, 13.7.2016., str. 21.).

      PRILOG

         POPIS OSOBA, SKUPINA I SUBJEKATA IZ ČLANKA 1.

      I.   OSOBE

                  1.

                  ABDOLLAHI, Hamed (također poznat kao Mustafa Abdullahi), rođen 11. kolovoza 1960. u Iranu. Broj putovnice: D9004878.

                  2.

                  AL-NASSER, Abdelkarim Hussein Mohamed, rođen u Al Ihsi (Saudijska Arabija), državljanin Saudijske Arabije.

                  3.

                  AL YACOUB, Ibrahim Salih Mohammed, rođen 16. listopada 1966. u Tarutu (Saudijska Arabija), državljanin Saudijske Arabije.

                  4.

                  ARBABSIAR, Manssor (također poznat kao Mansour Arbabsiar), rođen 6. ili 15. ožujka 1955. u Iranu, državljanin Irana i SAD-a. Broj putovnice: C2002515 (Iran). Broj putovnice: 477845448 (SAD). Broj nacionalne osobne isprave: 07442833, vrijedi do 15. ožujka 2016. (vozačka dozvola SAD-a).

                  5.

                  BOUYERI, Mohammed (također poznat kao Abu ZUBAIR, također poznat kao SOBIAR, također poznat kao Abu ZOUBAIR), rođen 8. ožujka 1978. u Amsterdamu (Nizozemska) – član skupine „Hofstadgroep”.

                  6.

                  EL HAJJ, Hassan Hassan, rođen 22. ožujka 1988. u Zaghdraiyi, okrug Sidon, Libanon, državljanin Kanade. Broj putovnice: JX446643 (Kanada).

                  7.

                  IZZ-AL-DIN, Hasan (također poznat kao GARBAYA, Ahmed, također poznat kao SA-ID, također poznat kao SALWWAN, Samir), rođen 1963. u Libanonu, državljanin Libanona.

                  8.

                  MELIAD, Farah, rođen 5. studenoga 1980. u Sydneyju (Australija), državljanin Australije. Broj putovnice: M2719127 (Australija).

                  9.

                  MOHAMMED, Khalid Shaikh (također poznat kao ALI, Salem, također poznat kao BIN KHALID, Fahd Bin Adballah, također poznat kao HENIN, Ashraf Refaat Nabith, također poznat kao WADOOD, Khalid Adbul), rođen 14. travnja 1965. ili 1. ožujka 1964. u Pakistanu, broj putovnice 488555.

                  10.

                  ȘANLI, Dalokay (također poznat kao Sinan), rođen 13. listopada 1976 u Pülümüru (Turska).

                  11.

                  SHAHLAI, Abdul Reza (također poznat kao Abdol Reza Shala'i, također poznat kao Abd-al Reza Shalai, također poznat kao Abdorreza Shahlai, također poznat kao Abdolreza Shahla'i, također poznat kao Abdul-Reza Shahlaee, također poznat kao Hajj Yusef, također poznat kao Haji Yusif, također poznat kao Hajji Yasir, također poznat kao Hajji Yusif, također poznat kao Yusuf Abu-al-Karkh), rođen oko 1957. u Iranu. Adrese: 1. Kermanshah, Iran, 2. Vojna baza Mehran, provincija Ilam, Iran.

                  12.

                  SHAKURI, Ali Gholam, rođen oko 1965. u Teheranu, Iran.

                  13.

                  SOLEIMANI, Qasem (također poznat kao Ghasem Soleymani, također poznat kao Qasmi Sulayman, također poznat kao Qasem Soleymani, također poznat kao Qasem Solaimani, također poznat kao Qasem Salimani, također poznat kao Qasem Solemani, također poznat kao Qasem Sulaimani, također poznat kao Qasem Sulemani), rođen 11. ožujka 1957. u Iranu. Državljanin Irana. Broj putovnice: 008827 (iranska diplomatska putovnica), izdana 1999. Čin: general bojnik.

            II.   SKUPINE I SUBJEKTI

                  1.

                  „Abu Nidal Organisation” (Organizacija Abu Nidal) – „ANO” (također poznata kao „Fatah Revolutionary Council” (Revolucionarno vijeće Fataha), također poznata kao „Arab Revolutionary Brigades” (Arapske revolucionarne brigade), također poznata kao „Black September” (Crni rujan), također poznata kao „Revolutionary Organisation of Socialist Muslims” (Revolucionarna organizacija socijalističkih muslimana)).

                  2.

                  „Al-Aqsa Martyrs' Brigade” (Brigada mučenikâ Al-Aqse).

                  3.

                  „Al-Aqsa e.V.”.

                  4.

                  „Babbar Khalsa”.

                  5.

                  „Communist Party of the Philippines” (Komunistička partija Filipina), uključujući „New People's Army” (Nova narodna vojska) – „NPA”, Filipini.

                  6.

                  „Gama'a al Islamiyya” (također poznata kao „Al-Gama'a al-Islamiyya”) („Islamic Group” – „IG”) (Islamska skupina – „IG”).

                  7.

                  „İslami Büyük Doğu Akıncılar Cephesi” – „IBDA-C” („Great Islamic Eastern Warriors Front”) („Fronta ratnika velikog islamskog istoka”).

                  8.

                  „Hamas”, uključujući „Hamas-Izz al-Din al-Qassem”.

                  9.

                  „Vojno krilo Hizballah” (također poznato kao „Vojno krilo Hezbollah”, također poznato kao „Vojno krilo Hizbullah”, također poznato kao „Vojno krilo Hizbollah”, također poznato kao „Vojno krilo Hezballah”, također poznato kao„Vojno krilo Hisbollah”, također poznato kao „Vojno krilo Hizbu'llah”, također poznato kao „Vojno krilo Hizb Allah”, također poznato kao „Jihad Council” (Vijeće džihada) (kao i sve jedinice koje su mu podređene, uključujući Organizaciju za vanjsku sigurnost)).

                  10.

                  „Hizbul Mujahideen” – „HM”.

                  11.

                  „Hofstadgroep”.

                  12.

                  „Khalistan Zindabad Force” (Snage Khalistan Zindabad) – „KZF”.

                  13.

                  „Kurdistan Workers' Party” (Kurdistanska radnička stranka) – „PKK” (također poznata kao „KADEK”, također poznata kao „KONGRA-GEL”).

                  14.

                  „Liberation Tigers of Tamil Eelam” (Oslobodilački tigrovi tamilskog Eelama) – „LTTE”.

                  15.

                  „Ejército de Liberación Nacional” („National Liberation Army”) (Nacionalna oslobodilačka vojska).

                  16.

                  „Palestinian Islamic Jihad” (Palestinski islamski džihad) – „PIJ”.

                  17.

                  „Popular Front for the Liberation of Palestine” (Narodna fronta za oslobođenje Palestine) – „PFLP”.

                  18.

                  „Popular Front for the Liberation of Palestine – General Command” (Narodna fronta za oslobođenje Palestine – Glavni stožer) (također poznata kao „PFLP – General Command” (PFLP – Glavni stožer)).

                  19.

                  „Fuerzas armadas revolucionarias de Colombia” – „FARC” („Revolutionary Armed Forces of Colombia”) (Revolucionarne oružane snage Kolumbije).

                  20.

                  „Devrimci Halk Kurtuluș Partisi-Cephesi” – „DHKP/C” (također poznata kao „Devrimci Sol”) („Revolutionary Left”) (Revolucionarna ljevica), (također poznata kao „Dev Sol”) („Revolutionary People's Liberation Army/Front/Party”) (Narodna oslobodilačka revolucionarna vojska/fronta/stranka).

                  21.

                  „Sendero Luminoso” – „SL” („Shining Path”) (Osvijetljeni put).

                  22.

                  „Teyrbazen Azadiya Kurdistan” – „TAK” (također poznata kao „Kurdistan Freedom Falcons” (Kurdistanski sokoli slobode), također poznata kao „Kurdistan Freedom Hawks” (Kurdistanski jastrebovi slobode)).


title: Odluka Europskog parlamenta (EU) 2015/1706 od 29. travnja 2015. o zaključenju poslovnih knjiga Europskog instituta za inovacije i tehnologiju za financijsku godinu 2013.

text:
               30.9.2015

               HR

               Službeni list Europske unije

               L 255/414

      ODLUKA EUROPSKOG PARLAMENTA (EU) 2015/1706
      od 29. travnja 2015.
      o zaključenju poslovnih knjiga Europskog instituta za inovacije i tehnologiju za financijsku godinu 2013.
      EUROPSKI PARLAMENT,

                  —

                  uzimajući u obzir konačnu godišnju računovodstvenu dokumentaciju Europskog instituta za inovacije i tehnologiju za financijsku godinu 2013.,

                  —

                  uzimajući u obzir izvješće Revizorskog suda o godišnjoj računovodstvenoj dokumentaciji Europskog instituta za inovacije i tehnologiju za financijsku godinu 2013., zajedno s odgovorima Instituta (1),

                  —

                  uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti osnovnih transakcija za financijsku godinu 2013., koju u skladu s člankom 287. Ugovora o funkcioniranju Europske unije podnosi Revizorski sud,

                  —

                  uzimajući u obzir preporuku Vijeća od 17. veljače 2015. o razrješnici koju treba dobiti Institut za izvršenje proračuna za financijsku godinu 2013. (05304/2015 – C8-0054/2015),

                  —

                  uzimajući u obzir članak 319. Ugovora o funkcioniranju Europske unije,

                  —

                  uzimajući u obzir Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (3),

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije te o stavljanju izvan snage Uredbe Vijeća (EZ, Euratom) br. 1605/2002 (4), a posebno njezin članak 208.,

                  —

                  uzimajući u obzir Uredbu (EZ) br. 294/2008 Europskog parlamenta i Vijeća od 11. ožujka 2008. o osnivanju Europskog instituta za inovacije i tehnologiju (5), a posebno njezin članak 21.,

                  —

                  uzimajući u obzir Uredbu Komisije (EZ, Euratom) br. 2343/2002 od 19. studenog 2002. o Okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (6),

                  —

                  uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (7), a posebno njezin članak 108.,

                  —

                  uzimajući u obzir članak 94. Poslovnika i Prilog V. Poslovniku,

                  —

                  uzimajući u obzir izvješće Odbora za proračunski nadzor (A8-0077/2015),

         1.

            utvrđuje da konačna godišnja računovodstvena dokumentacija Europskog instituta za inovacije i tehnologiju odgovara obliku u kojemu je sadržana u prilogu izvješću Revizorskog suda;

         2.

            odgađa zaključenje poslovnih knjiga Europskog instituta za inovacije i tehnologiju za financijsku godinu 2013.;

         3.

            nalaže svojem predsjedniku da ovu Odluku proslijedi direktoru Europskog instituta za inovacije i tehnologiju, Vijeću, Komisiji i Revizorskom sudu te je da na objavu u Službenom listu Europske unije (serija L).

               Predsjednik

            Martin SCHULZ

               Glavni tajnik

            Klaus WELLE

         (1)  SL C 442, 10.12.2014., str. 184.

         (2)  Vidjeti bilješku 1.

         (3)  SL L 248, 16.9.2002., str. 1.

         (4)  SL L 298, 26.10.2012., str. 1.

         (5)  SL L 97, 9.4.2008., str. 1.

         (6)  SL L 357, 31.12.2002., str. 72.

         (7)  SL L 328, 7.12.2013., str. 42.


title: 86/181/EEZ: Odluka Vijeća od 6. svibnja 1986. o pristupanju Europske ekonomske zajednice Sporazumu o privremenom bescarinskom uvozu medicinske, kirurške i laboratorijske opreme za besplatnu uporabu u bolnicama i drugim zdravstvenim ustanovama u svrhu dijagnoze ili liječenja

text:
               02/Sv. 017

               HR

               Službeni list Europske unije

               3

         31986D0181

               L 131/47

               SLUŽBENI LIST EUROPSKE UNIJE

               06.05.1986.

      ODLUKA VIJEĆA

   od 6. svibnja 1986.
   o pristupanju Europske ekonomske zajednice Sporazumu o privremenom bescarinskom uvozu medicinske, kirurške i laboratorijske opreme za besplatnu uporabu u bolnicama i drugim zdravstvenim ustanovama u svrhu dijagnoze ili liječenja
   (86/181/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice,
   uzimajući u obzir prijedlog Komisije,
   budući da se u člancima 1. i 2. Sporazuma o privremenom bescarinskom uvozu medicinske, kirurške i laboratorijske opreme za besplatnu uporabu u bolnicama i drugim zdravstvenim ustanovama u svrhu dijagnoze ili liječenja, koji je sastavljen na inicijativu Vijeća Europe, predviđa da svaka ugovorna strana odobrava sve pogodnosti za privremen i bescarinski uvoz takve opreme koju joj na uporabu daje druga ugovorna strana;
   budući da je svako autonomno ili konvencionalno odstupanje od Zajedničke carinske tarife u isključivoj nadležnosti Zajednice;
   budući da stupanje na snagu Dodatnog protokola, koji omogućuje Europskoj ekonomskoj zajednici da postane ugovorna strana navedenog Sporazuma, omogućuje Zajednici ostvarivanje svoje nadležnosti po tom pitanju; budući da su odstupanja utvrđena Sporazumom već predviđena pravilima Zajednice o privremenom uvozu;
   budući da, stoga, Zajednica treba biti ugovorna strana ovog Sporazuma,
   ODLUČILO JE:
   Članak 1.
   Ovime se, u ime Zajednice, odobrava pristupanje Zajednice Sporazumu o privremenom bescarinskom uvozu medicinske, kirurške i laboratorijske opreme za besplatnu uporabu u bolnicama i drugim zdravstvenim institucijama u svrhu dijagnoze ili liječenja.
   Tekst Sporazuma priložen je ovoj Odluci.
   Članak 2.
   Ovime se ovlašćuje predsjednik Vijeća da odredi osobe opunomoćene za potpisivanje Sporazuma kojim se obvezuje Zajednica.

      Sastavljeno u Bruxellesu 6. svibnja 1986.

            Za Vijeće

            Predsjednik

         P. H. van ZEIL